Il-valutazzjoni tat-teknoloġija tas-saħħa fl-UE: il-Kummissjoni tipproponi li ssaħħaħ il-koperazzjoni fost l-Istati Membri Illum, il-Kummissjoni Ewropea ressqet proposta biex tagħti spinta lill-koperazzjoni fost l-Istati Membri tal-UE fir-rigward tal-valutazzjoni tat-teknoloġija tas-saħħa. Trasparenza ikbar tagħti s-saħħa lill-pazjenti, hekk kif tiżgura aċċess għall-informazzjoni dwar il-valur kliniku miżjud tat-teknoloġija l-ġdida li tista' tkun ta' benefiċċju għalihom. Iktar valutazzjoni tista' twassal għal għodod tas-saħħa effettivi u innovattivi li jilħqu lill-pazjenti iktar malajr. Għall-awtoritajiet nazzjonali, dan ifisser li jkunu jistgħu jifformulaw politiki għas-sistemi tagħhom tas-saħħa ibbażati fuq evidenza iktar robusta. Barra minn hekk, il-manifatturi mhux se jkollhom iżjed għalfejn jadattaw għal proċeduri nazzjonali differenti. Il-Viċi President Katainen stqarr: “It-tisħiħ fil-koperazzjoni għall-valutazzjoni tat-teknoloġija tas-saħħa fil-livell tal-UE jagħti spinta lill-innovazzjoni u jtejjeb il-kompetittività tal-industrija medika. Is-settur tal-kura tas-saħħa huwa parti kruċjali mill-ekonomija tagħna; dan jammonta għal madwar 10 % tal-PDG tal-UE. Aħna qed nipproponu qafas regolatorju li se jġib benefiċċji għall-pazjenti fl-Ewropa kollha, filwaqt li jinkoraġġixxi l-innovazzjoni, jgħin biex ikun hemm bidu għall-innovazzjonijiet teknoloġiċi mediċi ta' kwalità għolja u jtejjeb is-sostenibbiltà tas-sistema tas-saħħa fl-UE kollha.” Il-Kummissarju għas-Saħħa u s-Sikurezza Alimentari, Vytenis Andriukaitis, stqarr: “Illum, il-Kummissjoni bdiet twitti t-triq lejn kura tas-saħħa innovattiva u ta' kwalità aħjar, għall-benefiċċju tal-pazjenti, speċjalment dawk bi ħtiġijiet mediċi mhux issodisfati. Nistenna wkoll li din l-inizjattiva twassal għal użu aktar effiċjenti ta' riżorsi mill-Istati Membri permezz tal-akkomunament ta' riżorsi u l-iskambju tal-għarfien espert, biex b'hekk nevitaw id-duplikazzjoni fil-valutazzjoni ta' prodotti identiċi.” Ir-Regolament propost dwar il-valutazzjoni tat-teknoloġija tas-saħħa (HTA) ikopri mediċini ġodda u ċertu apparat mediku ġdid, jipprovdi bażi għal koperazzjoni permanenti u sostenibbli fil-livell tal-UE għal valutazzjonijiet kliniċi konġunti f'dawn l-oqsma. L-Istati Membri se jkunu jistgħu jużaw għodod, metodoloġiji u proċeduri ta' valutazzjoni tat-teknoloġija tas-saħħa komuni, li jiffunzjonaw flimkien f'erba' pilastri ewlenin: 1) fuq valutazzjonijiet kliniċi konġunti li jiffukaw fuq l-iżjed teknoloġiji tas-saħħa innovattivi bl-akbar impatt potenzjali fuq il-pazjenti; 2) fuq konsultazzjonijiet xjentifiċi konġunti li permezz tagħhom l-iżviluppaturi jkunu jistgħu jitolbu parir mingħand l-awtoritajiet tal-valutazzjoni tat-teknoloġija tas-saħħa; 3) fuq l-identifikazzjoni ta' teknoloġiji tas-saħħa emerġenti biex jiġu identifikati teknoloġiji promettenti sa minn kmieni; u 4) fuq il-kontinwazzjoni ta' koperazzjoni voluntarja f'oqsma oħra. Il-pajjiżi individwali tal-UE se jibqgħu responsabbli mill-valutazzjoni ta' aspetti tat-teknoloġija tas-saħħa mhux kliniċi (pereżempju aspetti ekonomiċi, soċjali, etiċi), u mit-teħid tad-deċiżjonijiet dwar l-ipprezzar u r-rimborż. Il-passi li jmiss Il-proposta issa ser tiġi diskussa fil-Parlament Ewropew u fil-Kunsill tal-Ministri. Huwa mistenni li ladarba tiġi adottata u tidħol fis-seħħ, tibda tapplika tliet snin wara. Wara d-data tal-applikazzjoni, ser ikun hemm perjodu ta' tliet snin li jippermetti approċċ ta' introduzzjoni gradwali għall-Istati Membri biex jadattaw għas-sistema l-ġdida. Sfond Il-proposta tressqet wara aktar minn 20 sena ta' koperazzjoni volontarja f'dan il-qasam. Wara l-adozzjoni tad-Direttiva dwar il-Kura tas-Saħħa Transkonfinali (2011/24/UE), fl-2013 ġie stabbilit netwerk volontarju minn madwar l-UE fir-rigward tal-valutazzjoni tat-teknoloġija tas-saħħa, magħmul minn korpi jew aġenziji nazzjonali għall-valutazzjoni tat-teknoloġija tas-saħħa, biex jipprovdi gwida politika u strateġika dwar il-koperazzjoni xjentifika u teknika fil-livell tal-UE. Din il-ħidma, ikkomplementata minn tliet Azzjonijiet Konġunti 1 dwar il-valutazzjoni tat-teknoloġija tas-saħħa, ippermettiet lill-Kummissjoni u lill-Istati Membri jibnu bażi solida ta' għarfien dwar metodoloġiji u skambju ta' informazzjoni fir-rigward tal-valutazzjoni tat-teknoloġija tas-saħħa. Il-koperazzjoni fir-rigward tal-valutazzjoni tat-teknoloġija tas-saħħa, b'bażi sostenibbli fil-livell tal-UE, għandha tiżgura li l-pajjiżi kollha tal-UE jkunu jistgħu jibbenefikaw minn gwadanji fl-effiċjenza, ħaġa li timmassimmizza l-valur miżjud tal-UE. Il-partijiet ikkonċernati li jkunu interessati fl-aċċess fil-pront tal-pazjenti għall-innovazzjoni jappoġġjaw bis-sħiħ il-koperazzjoni msaħħa fl-UE kollha f'dan il-qasam. Il-partijiet ikkonċernati u ċ-ċittadini li wieġbu għall-konsultazzjoni pubblika tal-Kummissjoni wrew appoġġ kbir ħafna, fejn kważi kulħadd (98 %) irrikonoxxa l-utilità tal-valutazzjoni tat-teknoloġija tas-saħħa, u fejn 87 % qablu li l-koperazzjoni fl-UE fir-rigward tal-valutazzjoni tat-teknoloġija tas-saħħa għandha tkompli anki wara l-2020. Aktar informazzjoni: Mistoqsijiet u Tweġibiet: Il-proposta tal-Kummissjoni dwar il-Valutazzjoni tat-Teknoloġija tas-Saħħa @EU_Health [1] L-Azzjoni Konġunta 1 tal-EUnetHTA, 2010-2012, l-Azzjoni Konġunta 2 tal-EUnetHTA, 2012-2015, u l-Azzjoni Konġunta 3 tal-EUnetHTA, 2016-2019: http://www.eunethta.eu/